**Sveučilište u Zagrebu Medicinski fakultet**, Zagreb, Šalata 3, OIB: 45001686598, kojeg zastupa dekan prof. dr. sc. Marijan Klarica (u daljnjem tekstu: Fakultet)

i

**\_\_\_\_\_\_\_\_\_\_\_ \_\_\_\_\_\_** redoviti/a student/ica**,** OIB: \_\_\_\_ \_\_\_\_\_\_\_\_\_\_

(u daljnjem tekstu: Student), sklapaju dana \_\_ \_\_. srpnja 2021. godine sljedeći

# U G O V O R

**Članak 1**.

Fakultet se obvezuje da će za Studenta organizirati Integrirani preddiplomski i diplomski sveučilišni studij medicine u trajanju od šest akademskih godina (dvanaest semestara), počevši od akademske 2021/2022. godine, prema važećem studijskom programu i izvedbenom planu te odlukama Fakultetskog vijeća u skladu sa Statutom i općim aktima Sveučilišta u Zagrebu i Fakulteta.

**Članak 2.**

Fakultet se obvezuje Studentu omogućiti:

* pohađanje nastave neposredno i na daljinu (predavanja, seminari, vježbe, konzultacije, ispiti i dr.),
* korištenje knjižnice i opreme.

**Članak 3.**

Student se obvezuje, na ime naknade participacije u troškovima studija, prije upisa u svaku akademsku godinu, **na račun Fakulteta broj: HR84 2340 0091 1100 2461 9**, jednokratno platiti iznos koji se utvrđuje odlukom Senata Sveučilišta u Zagrebu, u skladu s prolaznošću i uspjehom Studenta u studiju.

Ukoliko odlukom Vlade Republike Hrvatske, studenti/ce ne budu oslobođeni od plaćanja participacije u troškovima studija prema stavku 1. ovog članka bit će je dužni platiti u iznosima utvrđenima odlukom Senata o ujednačavanju sustava participacija u troškovima studija redovitih studenata na Sveučilištu u Zagrebu najkasnije do kraja zimskog semestra tekuće akademske godine.

**Članak 4.**

 Student se obvezuje pridržavati odredaba općih akata Sveučilišta u Zagrebu i Fakulteta i ponašati se u skladu s Etičkim kodeksom Sveučilišta u Zagrebu i Kodeksom ponašanja studenata Fakulteta.

Potpisom ovog Ugovora Student potvrđuje da je pročitao i razumio opće akte iz stavka 1. ovog članka objavljene na mrežnim stranicama Fakulteta (<http://www.mef.unizg.hr/o-nama/dokumenti/opci-akti/>) te da će postupati u skladu s istima tijekom trajanja cijelog studija na Fakultetu.

 Sastavni dio ovog Ugovora čine izjave o korištenju sustava za upravljanje nastavnim sadržajima te autorskim pravima koje Student potpisuje i nalaze se u prilogu ovog Ugovora.

**Članak 5.**

 Potpisom ovog Ugovora Student daje suglasnost da se po završetku studija diplomski rad trajno objavi u bazi diplomskih radova Fakulteta i Nacionalne i sveučilišne knjižnice u Zagrebu.

Student je suglasan da se za Fakultet, u slučaju rada na projektu ili programu za vrijeme studija, osnuje sadržajno neograničena i isključiva prava iskorištavanja autorskih djela koja postoje u odnosu na rad i/ili program, za područje cijelog Svijeta, za cijelo vrijeme trajanja zakonske zaštite i to bez ikakve naknade.

Student se obvezuje da u svom radu i/ili programu neće povrjeđivati intelektualna prava vlasništva nastavnika, suradnika i drugih studenata, niti drugih znanstvenika kao i da će se pridržavati odredbi Pravilnika o upravljanju intelektualnim vlasništvom Fakulteta, posebno onih koje se odnose na prijenos prava vlasništva nad nastalim intelektualnim tvorevinama.

**Članak 6.**

Student se obvezuje da se tijekom studiranja, prilikom polaganja ispita i ispunjavanja ostalih studijskih obveza, neće služiti nedozvoljenim radnjama kao što su prepisivanje, fotografiranje, snimanje i slično, a kršenje ove obveze za sobom može nositi stegovnu odgovornost.

Student je svjestan da su medicinski izlošci koji se nalaze u prostorijama Fakulteta namijenjeni za potrebe obrazovanja te da iste nije dozvoljeno fotografirati niti snimati.

Student se obvezuje čuvati kao službenu tajnu podatke kojima ima pristup, a posebno one koje se odnose na pacijente i umrle osobe. Službenom tajnom smatraju se i svi podaci koji su zakonom, drugim propisom ili općim aktom Fakulteta proglašeni službenom tajnom. Odavanje službene tajne predstavlja tešku stegovnu povredu te povlači kaznenu odgovornost.

**Članak 7.**

Student je suglasan i daje privolu da Fakultet koristi fotografije i druge multimedijalne materijale na kojima se nalazi Student, koji su sačinjeni u prostorijama Fakulteta ili drugim prostorima u kojima se odvija znanstveno-nastavni rad, uključujući i fotografije koje je Student ustupio Fakultetu, za potrebe odvijanja studija, edukativne potrebe Fakulteta te objave albuma generacije i monografije diplomiranih.

Student daje privolu Fakultetu da se njegovi osobni podaci prikupljaju, obrađuju te čuvaju u skladu s općim aktima Fakulteta i u skladu s važećim propisima kojima se uređuje zaštita osobnih podataka.

**Članak 8.**

Sve eventualne sporove koji bi mogli proizaći iz ovog Ugovora ugovorne strane rješavat će sporazumno, a ukoliko u tome ne uspiju nadležan je sud u Zagrebu.

Na sve ono što nije regulirano odredbama ovog Ugovora primjenjuje se Zakon o obveznim odnosima

**Članak 9.**

Ovaj Ugovor sastavljen je u dva (2) istovjetna primjerka, od kojih jedan za potrebe Fakulteta, a jedan za potrebe Studenta.

**Broj ugovora: \_\_ \_-2021.**

Student: za Fakultet Dekan:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Prof. dr. sc. Marijan Klarica